
Női prófétizmus az ókorban: Debóra alakja a Bírák könyvében

Kulcsszavak: Biblia; Bírák könyve; Debóra; feminizmus
A 20. század második felében kibontakozó feminista mozgalmak következtében a Biblia exegézisén és hermeneutikáján belül is új irányzatok jelentek meg. A női jogokért folytatott harc a Szentírás vizsgálatára is hatással volt, hiszen egyre több kutató kezdett el foglalkozni az írások olyasféle vizsgálatával, amelynek tárgya a keresztény civilizáció alapját jelentő könyv mondanivalója a nemek közötti hierarchiát, illetve a nemekhez társított attribútumokat illetően.
Dolgozatomban az Ószövetségbe tartozó Bírák könyvének 4. és 5. fejezeteiben szereplő Debóra alakját vizsgálom. Mindkét fejezet a királyság előtti Izrael küzdelmét meséli el a kánaánita Sisera serege ellen, azonban különböző módon. Az írásokban Debóra prófétanőként és bíraként is meg van nevezve. Az előbbi pozíció azért különleges, mert a Szentírás ritkán ruház fel nőket prófétai szerepkörrel, az utóbbi tisztség pedig egyenesen egyedülállóvá teszi Debórát, hiszen ő az egyetlen nő a bírák sorában.
A dolgozat első felében röviden érintem a Biblia kanonizációnak folyamatát, majd elhelyezem a Bírák könyvének helyét a Szentíráson belül. Ezt követően a 4. és 5. fejezet különbségeit és sajátosságait igyekszem bemutatni, illetve ismertetem a két szöveg eltérő ábrázolási módját Debórára vonatkozóan. Mindezt annak a kulturális-vallási kontextusnak a részletezésével folytatom, ami hozzájárulhatott ahhoz, hogy Debóra az utókor számára kitűnjön a Biblia világából. Végül pedig röviden érintem egyrészt az évszázadok során átalakuló és formálódó Debóra-képet, másrészt pedig a feminista Biblia-kritika 20. század végén megjelenő hermeneutika-irányzatokról teszek említést.



